

Пети допълнителен протокол към Общия правилник на Всемирния пощенски съюз

Пълномощните представители на правителствата на страните-членки на Всемирния пощенски съюз, по време на Конгреса в Дубай, на основание на чл. 29.2 от Устава, сключен на 10 юли 1964 г. във Виена, приеха, по общо съгласие и на основание на чл. 24.3 и 5 от Устава, следните изменения към Общия правилник.

Член I
(изменя член 101)
Организация и свикване на Конгресите и извънредни Конгреси

1.	Представителите на страните членки се събират на Конгрес не по-късно от четири години след края на годината, през която е бил проведен предходния Конгрес.

2.	Всяка страна членка се представлява на Конгреса от един или повече пълномощни представители, на които правителството е делегирало необходимите правомощия. При необходимост, тя може да бъде представлявана от делегацията на друга страна членка. При все това се счита, че една делегацията може да представлява само една страна членка, освен своята собствена.

3.	По принцип всеки Конгрес определя страната, в която ще се проведе следващия Конгрес. В случай, че това определение се окаже неприложимо, Административният Съвет е упълномощен да посочи друга страна, където Конгресът ще проведе своите заседания, след съгласуване с последната. Този параграф не засяга разпоредбите в Правилника за провеждане на Конгресите, които могат да позволяват или ограничават дистанционното участие в Конгреса.

4.	След споразумение с Международното бюро, правителството домакин определя окончателната дата и точното място на Конгреса. По принцип, една година преди тази дата, правителството домакин изпраща покани до правителството на всяка страна членка. Тази покана може да бъде изпратена или направо, или чрез посредничеството на друго правителство, или чрез посредничеството на генералния директор на Международното бюро.

5.	Когато Конгресът трябва да се свика, а няма правителство домакин, Международното бюро, със съгласието на Административния съвет и след съгласуване с правителството на Швейцарската Конфедерация, взема необходимите мерки, за да свика и да организира Конгреса в страната, в която се намира седалището на Съюза. В този случай, Международното Бюро изпълнява функциите на правителство домакин.

6.	Мястото на свикване на извънреден конгрес се определя след съгласуване с Международното бюро, от страните-членки, които са инициатори за свикването на този Конгрес.

7.	Разпоредбите, предвидени в параграфи от 2 до 5 и в член 102, се прилагат по аналогия за извънредните Конгреси.






Член II
(изменя член 105)
Наблюдатели към органите на Съюза

1.	Следните институции са поканени да участват в пленарните заседания  и на заседанията на Комисиите на Конгреса, на Административния съвет и на Съвета по пощенска експлоатация, в качеството на наблюдатели:	
1.1.	Организацията на Обединените нации.
1.2.	Регионалните съюзи.
1.3.	Членовете на Консултативния съвет.
1.4.	Институциите, упълномощени да присъстват на заседанията на Съюза в качеството на наблюдатели по силата та резолюция или на друго решение на Съюза.

2.	Следните институции, ако са надлежно определени от Административния съвет съобразно чл. 107.1.12, са поканени да участват в специфични заседания на Конгреса в качеството на ад хок наблюдатели:  
2.1.	Специализираните агенции на Обединените нации и други междуправителствени организации.
2.2.	Всеки международен орган, всяка асоциация или предприятие, или всяко квалифицирано лице.
3.	Освен наблюдателите, определени в параграф 1 на този член, Административният съвет и Съветът по пощенска експлоатация могат да определят други ад хок наблюдатели да присъстват на техните заседания, съобразно техния Вътрешен правилник, когато това е в интерес на Съюза и на неговите органи.
 
Член III
(изменя член 106)
Състав и работа на Административния Съвет

1.	Административният Съвет се състои от четиридесет и един члена, които изпълняват своите функции през време на периода между два последователни Конгреса.

2.	Председателството на Съвета се полага по право на страната членка – домакин на Конгреса. В случай, че тази страна членка се откаже от него, тя става член по право и въз основа на това, географската група, към която тя принадлежи, разполага с едно допълнително място, за което не важат ограниченията, предвидени в параграф 3. В този случай, Административният Съвет избира за председател един от членовете, принадлежащи към географската група, в която участва и страната членка - домакин.

3.	Останалите четиридесет члена на Административния Съвет се избират от Конгреса въз основа на справедливо географско разпределение. Най-малко половината от членовете се подновяват на всеки Конгрес; никоя страна членка не може да бъде избирана последователно от три Конгреса. Без да се засяга горното, едно място в географската група, към която принадлежат страните членки, определени като тихоокеански островни държави и територии (съгласно съответния списък, установен от Организацията на обединените нации), ще бъде запазено за тези страни членки.

4.	Всеки член на Административния съвет определя свои представители в него. Членовете на Административния съвет трябва да взимат активно участие в неговата работа.

5.	Освен ако не е предвидено друго в член 110, функциите на член на Административния Съвет се изпълняват без заплащане. Разходите по работата на този Съвет са за сметка на Съюза.

6.	Административният съвет определя, установява и/или създава постоянни работни групи и целеви работни групи или други органи в рамките на своята структура, като се вземат предвид стратегията и бизнес плана на Съюза, приети от Конгреса.

Член IV
(изменя член 110)
Възстановяване на пътни разходи и заплащане на надбавки за Председателя

1. Пътните разходи на представителите на членовете на Административния съвет, участващи в заседанията на този орган, са за сметка на техните страни членки. При все това, с изключение на заседанията, които се провеждат по време на Конгреса, един представител на всяка от страните членки, класифицирана сред развиващите се страни или сред най-слаборазвитите страни в съответствие със списъците, изготвени съответно от Административния съвет и Организацията на обединените нации, има право на възстановяване на стойността на един самолетен билет за отиване и връщане в икономична класа и/или на един билет в първа класа за железопътен транспорт, или на стойността на пътуването с други средства. Сумата, която се възстановява за пътуване с железопътен транспорт или с други средства, не трябва да надвишава цената на самолетния билет отиване и връщане в икономична класа. Същото право се полага и на представителите на всеки член на Комисиите или останалите органи, когато те се събират извън Конгреса и сесиите на Съвета.
2. Освен това, в случай че страна членка, класифицирана като една от развиващите се или най-слабо развитите страни съгласно горепосочените списъци, е председател на Административния съвет, един неин представител има право на същото възстановяване на разходи, както е предвидено в параграф 1, както и на дневни командировъчни (изплащани по аналогия с условията, прилагани за служителите на Съюза), за участие в това си качество в заседанията на Административния съвет, Съвета за пощенска есплоатация, Координационния комитет за постоянните органи на Съюза и Управителния съвет на Осигурителната схема на Съюза.
Член V
(изменя член 111)
Информация за дейностите на Административния съвет

1.	След всяка сесия, Административният съвет информира страните членки, техните избрани оператори, Регионалните съюзи и членовете на Консултативния комитет за своите дейности, като им изпраща, между другото, аналитичен отчет, както и своите резолюции и решения.

2.	Административният съвет представя пред Конгреса доклад за цялостната си дейност и го изпраща на страните членки, на техните избрани оператори и на членовете на Консултативния комитет най-късно два месеца преди откриването на Конгреса.

Член VI
(изменя член 112)
Състав и работа на Съвета за пощенска експлоатация

1. Съветът за пощенска експлоатация се състои от четиридесет и осем члена, които изпълняват своите функции през периода между два последователни Конгреса.

1bis	Ролята на председател се възлага на страната членка на Съвета за пощенска експлоатация, която е надлежно избрана в съответствие с член 114, както и с всички съответни процедури, определени в настоящия член и в Правилника за дейността на Съвета за пощенска експлоатация.

1ter	Най-малко осем месеца преди откриването на Конгреса, генералният директор на Международното бюро изпраща меморандум до правителствата на страните членки, с който ги приканва да подадат своята кандидатура като страна членка за длъжността Председател на Съвета за пощенска експлоатация. Такива кандидатури трябва да постъпят в Международното бюро най-малко шест месеца преди откриването на Конгреса.

1quater	Изслушванията с кандидатстващите страни членки се провеждат след изтичането на шестмесечния срок, посочен в параграф 1 ter, и по време на последната сесия на Съвета за пощенска експлоатация преди Конгреса, в съответствие със специфичните процедури, определени в Правилника за дейността на Съвета за пощенска експлоатация. Изслушванията са открити за всички  страни членки на Съюза и могат да бъдат открити и за наблюдатели от страни, които не са членки, при спазване на съответните разпоредби на член 105, както и на горепосочения Правилник за дейността. Всяка кандидатстваща страна членка се приканва да направи кратко изявление, включително своето виждане за Съвета за пощенска експлоатация, след което се провежда сесия с въпроси и отговори; на всяка кандидатстваща страна членка се разпределя равностойно време. Когато има само една кандидатстваща страна членка, такова изслушване не се провежда.

2. Членовете на Съвета по пощенска експлоатация се избират от Конгреса в зависимост
от квалифицирано географско разпределение. Най-малко една трета от членовете от всяка географска група се подновява на всеки Конгрес. Без да се засяга горното, едно място в географската група, към която принадлежат страните членки, определени като тихоокеански островни държави и територии (съгласно съответния списък, установен от Организацията на обединените нации), ще бъде запазено за тези страни членки.

3. Всеки член на Съвета по пощенска експлоатация определя свои представители в него. Членовете на Съвета по пощенска експлоатация трябва да взимат активно участие в неговата работа.

4. Освен ако не е предвидено друго в член 116, членовете на Съвета за пощенска експлоатация не получават никакво възнаграждение. Разходите по функционирането на този Съвет са за сметка на Съюза. 

5. 	Съветът за пощенска експлоатация определя, установява и/или създава постоянни работни групи, целеви работни групи, спомагателни органи, финансирани от потребителите или други органи в рамките на своята структура, като се вземат предвид стратегията и бизнес плана на Съюза, приети от Конгреса.
Член VII
(изменя член 116)
Възстановяване на пътни разходи и заплащане на надбавки за Председателя

1. Пътните разходи на представителите на членовете на Съвета за пощенска експлоатация, участващи в заседанията на този орган, са за сметка на техните страни членки. При все това, с изключение на заседанията, които се провеждат по време на Конгреса, един представител на всяка от страните членки, класифицирана сред развиващите се страни или сред най-слаборазвитите страни в съответствие със списъците, изготвени съответно от Административния съвет и Организацията на обединените нации, има право на възстановяване на стойността на един самолетен билет за отиване и връщане в икономична класа и/или на един билет в първа класа за железопътен транспорт, или на стойността на пътуването с други средства. Сумата, която се възстановява за пътуване с железопътен транспорт или с други средства, не трябва да надвишава цената на самолетния билет отиване и връщане в икономична класа. 
2. Освен това, в случай че страна членка, класифицирана като една от развиващите се или най-слабо развитите страни съгласно горепосочените списъци, е председател на Съвета за пощенска експлоатация, един неин представител има право на същото възстановяване на разходи, както е предвидено в параграф 1, както и на дневни командировъчни (изплащани по аналогия с условията, прилагани за служителите на Съюза), за участие в това си качество в заседанията на Съвета за пощенска есплоатация, Административния съвет и Координационния комитет за постоянните органи на Съюза.

Член VIII
(изменя член 117)
Информация за дейностите на Съвета по пощенска експлоатация

1. След всяка сесия, Съветът за пощенска експлоатация информира страните членки, техните избрани оператори, Регионалните съюзи и членовете на Консултативния комитет за своите дейности, като им изпраща, между другото, аналитичен отчет, както и своите резолюции и решения.

2. Съветът за пощенска експлоатация изготвя за Административния съвет годишен отчет за своята дейност.

3.	Съветът за пощенска експлоатация изготвя за Конгреса доклад за цялостната си дейност, който включва докладите за спомагателните органи, финансирани от потребителите, съгласно член 153, и го изпраща на страните-членки на Съюза, на техните избрани оператори и на членовете на Консултативния комитет, най-късно два месеца преди откриването на Конгреса.

Член IX
(изменя член 122)
Функции на Консултативния комитет

1. 	Консултативният комитет има следните функции:

1.1.	Проучва документите и съответните доклади на Административния съвет и на Съвета за пощенска експлоатация и на техните органи. В изключителни случаи, правото на получаване на някои текстове или документи може да бъде ограничено, ако поверителността на темата на заседанието или документа изисква това, в съответствие с член 109.2.3 и член 115.2.3. 

1.2.	Провежда проучвания по въпроси, важни за членовете на Консултативния комитет и подпомага тези проучвания.
[bookmark: _Hlk201675667]1.2bis	При условие на одобрение от Административния съвет, както и при условие на разглеждане и представяне на становища от Съвета за пощенска експлоатация, когато са засегнати въпроси от интерес за този орган, координира и улеснява изпълнението на проекти в пощенския сектор, включващи членове на Консултативния комитет, евентуално в партньорство с правителствените органи на страните членки и/или техните избрани оператори.
1.3.	Проучва въпросите, касаещи сектора на пощенските услуги и предоставя принос по тези въпроси под формата на предложения, становища и доклади до Административния съвет и Съвета за пощенска експлоатация и техните органи, ако това е предвидено.

1.4.	Представя предложения и доклади пред Конгреса, при условие за предварително одобрение от Административния съвет и от негово име, и за въпросите, касаещи Съвета за пощенска експлоатация, посредством проучване и коментари от негова страна, в съответствие с член 107.1.21 и член 113.1.7.
 
Член X
(изменя член 126)
Информация за дейността на Консултативния комитет

1. След всяка сесия, Консултативният комитет информира Административния съвет и Съвета за пощенска експлоатация за своите дейности, като изпраща на Председателите на тези органи, между другото, аналитични отчети на своите заседания, както и своите препоръки и становища. Председателят на Консултативния комитет или друг определен представител на Консултативния комитет представя доклад за дейността на този орган на всяко пленарно съвещание съответно на Административния съвет и на Съвета за пощенска експлоатация. 

2. Консултативният комитет изготвя за Административния съвет и за Съвета за пощенска експлоатация годишен доклад за дейността си. Този доклад се включва в документацията, която Административния съвет и Съвета за пощенска експлоатация предоставят на страните-членки на Съюза, на техните избрани оператори и на Регионалните съюзи, съгласно член 111 и 117.

3.	Консултативният комитет представя пред Конгреса доклад за дейността си и го изпраща на страните-членки на Съюза и на техните избрани оператори, най-късно два месеца преди откриването на Конгреса.

Член XI
(изменя член 127)
Избиране на генералния директор и на заместник-генералния директор

1.	Генералният директор и заместник-генералният директор на Международното бюро се избират от Конгреса за периода между два последователни Конгреса, като минималната продължителност на техния мандат е четири години. Мандатът им може да бъде подновен само още веднъж. В случай, че не бъде взето някакво специално решение от Конгреса, датата на встъпването им в длъжност е 1-ви януари на годината, която следва Конгреса.

2.	Най-късно осем месеца преди откриването на Конгреса, генералният директор на Международното бюро отправя нота на вниманието на правителствата на страните членки, с която ги подканя да представят своите евентуални кандидатури за постовете генерален директор и заместник-генерален директор и в която същевременно се отбелязва дали сегашните генерален директор и заместник-генерален директор имат желание да им бъде продължен първоначалния мандат. Кандидатурите, придружени с автобиографии, трябва да бъдат депозирани в Международното бюро най-късно шест месеца преди откриването на Конгреса. Кандидатите за постовете трябва да са граждани на страните членки, които ги предлагат. Международното Бюро изготвя документацията за изборите, необходима за Конгреса. Изборът на генерален директор и заместник-генерален директор се извършва с тайно гласуване,  като първото е за поста  генерален директор.

2bis	Изслушванията с кандидатите за длъжностите генерален директор и заместник-генерален директор се провеждат след изтичането на шестмесечния срок, посочен в параграф 2, и по време на последната сесия на Административния съвет преди Конгреса, в съответствие със специфичните процедури, определени в Правилника за дейността на Административния съвет. Изслушванията са открити за всички страни-членки на Съюза и могат също да бъдат открити за наблюдатели от страни, които не са членки, при спазване на съответните разпоредби на член 105, както и на горепосочения Правилник за дейността. Всеки кандидат се приканва да направи кратко изявление, включително своето виждане за Съюза, след което се провежда сесия с въпроси и отговори; на всеки кандидат се предоставя равностойно време. Когато има само един кандидат за длъжността генерален директор или заместник-генерален директор, такова изслушване за съответната длъжност не се провежда.

3.	В случай, че постът на генералния директор се оваканти, заместник-генералният директор поема функциите на генерален директор и ги изпълнява до края на своя мандат; той има право да бъде избран на този пост и се допуска служебно за кандидат, при условие, че първоначалният му мандат като заместник-генерален директор вече не е бил подновяван веднъж от предишния Конгрес и в случай, че самият той заяви желанието си да се кандидатира за поста генерален директор.

4.	В случай, че постът на генералния директор и този на заместник-генералния директор се овакантят едновременно, Административният съвет избира, на базата на получените кандидатури в резултат на обявяването на вакантните постове, нов заместник-генерален директор за периода до следващия Конгрес. За представянето на кандидатурите по аналогия се прилагат разпоредбите, предвидени в алинея 2.

5.	В случай, че постът на заместник-генералния директор се оваканти, Административният съвет назначава, по предложение на генералния директор, някой от директорите, чиято категория в Международното бюро е D 2, да изпълнява функциите на заместник-генерален директор до следващия Конгрес.

Член XII
(изменя член 128)
Функции на генералния директор

1.	Генералният директор е законен представител на Съюза.

2.	Генералният директор организира, управлява и ръководи Международното бюро.

3.	По отношение на разпределението на длъжностите, назначенията и повишаването:

3.1.	Той е компетентен да разпределя длъжностите от степените G 1 до D 2 и да назначава и да повишава служителите в тези степени.

3.2.	За назначенията в степените Р 1 до D 2, той трябва да вземе под внимание професионалните квалификации на кандидатите, които са от националността на страната-членка или които упражняват своята професионална дейност в страната-членка, като се държи сметка за справедливо географско и езиково разпределение, както и баланс между половете. Длъжностите от степен D 2, доколкото е възможно, трябва да се заемат от кандидати от други региони, различни от регионите, от които произхождат генералния директор и заместник-генералния директор, като се държи сметка за доминиращото съображение за ефикасност на работата на Международното бюро;

3.3.	При назначаването на нов служител, той държи сметка също така за това, че по принцип лицата, които заемат длъжностите от степените D 2, D 1 и Р 5 трябва да произхождат от различни страни-членки на Съюза.

3.4.	При повишаването на служител в Международното бюро в степените D 2, D 1 и Р 5, той не е длъжен да прилага същия принцип, посочен в параграф 3.3. 

3.5	В процеса на набиране на служители, изискванията за справедливо географско и езиково разпределение, както и баланса между половете, са на по-заден план от заслугите.

3.6.	Генералният директор информира веднъж годишно Административния съвет за назначенията и повишенията в категориите от Р 4 до D 2.

4.	Генералният директор има следните функции:

4.1.	изпълнява функциите на съхраняващ на Актовете на Съюза и на посредник в процедурата по присъединяване и приемане в Съюза, както и по оттеглянето от него;

4.2.	уведомява официално правителствата на страните членки за решенията, взети от Конгреса;

4.3.	информира всички страни членки и техните избрани оператори за Правилниците, изготвени или изменени от Съвета за пощенска експлоатация;

4.4.	изготвя проекта на годишния бюджет на Съюза на възможно най-ниското ниво, съвместимо с нуждите на Съюза и го представя своевременно за разглеждане от Административния съвет; съобщава бюджета на страните членки, след одобрението от Административния съвет и го изпълнява;

4.5.	изпълнява специфичните дейности, поискани от органите на Съюза, както и тези, които му възлагат Актовете;

4.6.	предприема инициативи за изпълнение на целите, определени от органите на Съюза, в рамките на установената политика и на разполагаемите средства;

4.7.	представя идеи и предложения пред Административния съвет и пред Съвета за пощенска експлоатация;

4.8.	след закриването на Конгреса, представя пред Съвета за пощенска експлоатация предложенията относно промените, които трябва да бъдат направени в Правилниците във връзка с решенията на Конгреса, в съответствие с Вътрешния правилник на Съвета за пощенска експлоатация;

4.9.	изготвя, на вниманието на Административния съвет и на основание на указанията, дадени от Съветите, проекта на стратегия и на четиригодишен бизнес план на Съюза за представяне пред Конгреса; 

4.10.	съставя, на вниманието на Административния съвет, четиригодишен доклад за резултатите на страните членки при изпълнението на стратегията на Съюза, одобрена от предходния Конгрес, който се представя на следващия Конгрес.

4.11.	служи като посредник във взаимоотношенията между:

4.11.1. Съюза и Регионалните съюзи;

4.11.2. Съюза и Организацията на обединените нации;

4.11.3.	Съюза и международните организации, чиито дейности представляват интерес за Съюза;

4.11.4.	Съюза и международни институции, асоциации или предприятия, с които органите на Съюза желаят да се консултират или да приобщят към своята дейност;

4.12.	Изпълнява функцията на генерален секретар на органите на Съюза и в това си качество, предвид специалните разпоредби на този Правилник, следи по-конкретно за:

4.12.1.	подготовката и организирането на дейностите на органите на Съюза;

4.12.2. изготвянето, изработването и разпространението на документите, докладите и протоколите;

4.12.3. функционирането на секретариата по време на заседанията на органите на Съюза;

4.13.	присъства на заседанията на органите на Съюза и взема участие в разискванията без право на глас, с възможността да бъде представляван и от друг.

Член XIII
(Член 135 отпада)
Формуляри, предоставяни от Международното бюро

(Отпада.)

Член XIV
(изменя член 136)
Актове на Регионални съюзи и специални споразумения

1.	Два екземпляра от Актовете на Регионалните съюзи и от специалните споразумения, сключени съгласно член 9 от Устава, се изпращат в Международното бюро от службите на тези съюзи или при липса на такива от една от договарящите се страни.

2.	Международното бюро следи Актовете на Регионалните съюзи и специалните споразумения да не предвиждат по-неблагоприятни условия за обществото, отколкото тези, предвидени в Актовете на Съюза. То уведомява Административния съвет за всяка нередност, установена въз основа на настоящата разпоредба. 

3.	Международното бюро информира страните членки и техните избрани оператори за съществуването на посочените по-горе Регионални Съюзи и специални споразумения.


Член XV
(изменя член 138)
Годишен доклад за дейностите на Съюза

Международното Бюро, изготвя годишен доклад за дейностите на Съюза, който след одобрението му от ръководния комитет на Административния съвет, се изпраща до страните членки и до техните избрани оператори, до Регионалните съюзи и до Организацията на обединените нации.

Член XVI
(изменя член 146)
Определяне на разходите на Съюза

1.	С уговорката на разпоредбите, предвидени в параграфи от 2 до 6, годишните разходи, отнасящи се до дейностите на органите на Съюза, не трябва да превишават сумата от 39 512 270 швейцарски франка за периода от 2026 година до 2029 година. В случай, че Конгресът, планиран да се проведе през 2029 година, бъде отложен, посочената сума за годишните разходи ще се прилага и за периода след 2029 година. 

2.	Разходите, предвидени за провеждане на следващия Конгрес (командировки на секретариата, транспортни разходи, разходи, свързани с инсталирането на техническо оборудване за симултанен превод, разходи за изработване на документи по време на Конгреса и др.), не трябва да надвишават сумата от 2 900 000 швейцарски франка.

3.	Административният съвет е упълномощен да превишава лимитите, определени в параграфи 1 и 2, като държи сметка за увеличените размери на заплатите, заплащането на вноски за пенсии и обезщетения, включително обезщетенията за длъжност, приети от Организацията на обединените нации, за да бъдат прилагани за нейния персонал, работещ в Женева.

4.	Административният съвет е упълномощен, също така, да уравнява всяка година сумата на разходите, освен тези, отнасящи се до персонала, в зависимост от швейцарския индекс на потребителските цени.

5.	В отклонение на разпоредбите, предвидени в параграф 1, Административният съвет или в случай на изключителна необходимост – генералният директор, може да разреши превишаване на определените лимити, за да се извършат важни и непредвидени ремонти на сградата на Международното бюро, без обаче сумата на превишаването да може да надхвърли 125 000 швейцарски франка годишно.

6.	В случай, че кредитите, предвидени в параграфи 1 и 2, се окажат недостатъчни, за да се осигури доброто функциониране на Съюза, те могат да бъдат превишени, само с одобрението на мнозинството от страните-членки на Съюза. Всяко допитване трябва да съдържа пълно изложение на фактите, оправдаващи едно такова искане.

Член XVII
(изменя член 147)
Уреждане на членските вноски на страните членки

1.	Страните, които се присъединяват към Съюза или които са приети в качеството на членки на Съюза, както и тези, които напускат Съюза, трябва да заплатят размер на членския си внос за цялата година, през която е станало действително тяхното присъединяване или оттегляне.

2.	Страните членки заплащат предварително своята част (членския внос) от годишните разходи на Съюза, в зависимост от бюджета, изготвен от Административния съвет. Тези части (членския внос) трябва да бъдат заплатени най-късно до първия ден на финансовата година, за която се отнася бюджета. След този срок, дължимите суми носят лихви в полза на Съюза, в размер на 5 % годишно, смятано от четвъртия месец.

3.	Когато просрочените задължения за членски внос без лихвите, дължими на Съюза от някоя от страните членки, са равни или превишават сумата на членския внос на тази страна членка за двете предходни финансови години, тази страна членка може да преотстъпи безусловно на Съюза всички или част от своите вземания от други страни членки, съгласно начините, определени от Административния съвет. Условията за преотстъпване на вземанията се определят съгласно споразумение, сключено между страната членка, нейните дебитори/кредитори и Съюза.

4.	Страните членки, които поради юридически или други причини са в невъзможност да извършат подобно преотстъпване, се задължават да сключат план за погасяване на просрочените задължения по техните сметки със Съюза. Въпреки това, ако съответната страна членка не спазва условията (включително сроковете за плащане), установени в горепосочения погасителен план, тя няма да може да сключи нов погасителен план със Съюза до следващия цикъл на Конгреса, освен ако Административният съвет не реши друго, най-късно по време на последната си сесия, проведена преди Конгреса, въз основа на надлежно обосновано искане от съответната страна членка, в което се посочва, че това неизпълнение се дължи на извънредни обстоятелства.

5.	Освен при изключителни обстоятелства, по решение на Конгреса или Административния съвет, погасяването на просрочени задължения за дължим членски внос към Съюза, не може да продължава повече от десет години. В случай, че Конгресът или Административният съвет одобрят споразумение за плащане по-дълго от двадесет години, минималният размер на годишната вноска от просрочените задължения трябва да бъде равна най-малко на годишната вноска на страната членка, подписала споразумението. 

6.	Също така при изключителни обстоятелства, по решение на Конгреса или Административния съвет, единият от тези два органа може да освободи някоя страна членка напълно или частично от дължимите лихви, ако тази страна е изплатила напълно размера на главницата по своите просрочени задължения.

7. 	По същия начин при изключителни обстоятелства, Конгресът или Административният съвет могат, при писмено подадено искане от страна членка, да вземат решение да я освободят от просрочените задължения и незабавно да премахнат наложените върху нея автоматични санкции, при плащане на сума, равна най-малко на половината от общия размер на просрочените задължения (с изключение на начислените лихви по тях), дължими от тази страна членка. 

8.	Конгресът или Административният съвет могат също така, при писмено подадено искане от страна членка с дългогодишни просрочени задължения, да вземат решение по изключение да я освободят от просрочените задължения и незабавно да премахнат наложените върху нея автоматични санкции, при условие, че същата страна членка е платила задължителните си вноски към годишния бюджет на Съюза за последните пет години (включително за настоящата финансова година и с изключение на начислените лихви).
8.1 	За целите на параграф 8, като „дългогодишни просрочени задължения“ се определят всякакви просрочени суми (включително лихви), отнасящи се до задължителните вноски към годишния бюджет на Съюза, възникнали за период по-дълъг от последните пет финансови години.
8.2	Също за целите на параграф 8 и по-специално, когато се касае за най-слабо развитите и островни държави, както са определени в член 151.1, Конгресът или Административният съвет могат по изключение да разпоредят, че „задължителните вноски за последните пет години“ на съответната страна членка следва да бъдат изчислени въз основа на настоящия клас на членски внос, към който принадлежи страната членка, като в този случай размерът на сумата на настоящия клас на членски внос се умножава пет пъти. 

9.  Когато се касае за най-слабо развитите и островни държави, както са определени в член 151.1, имащи право да се възползват от изключенията в условията за плащане, посочени в параграфи 7 и 8 на този член, тогава най-малко 50% от сумата, платена от съответната страна членка трябва да бъде предназначена за ръководени от Съюза проекти за техническо подпомагане в областта на пощенските услуги, които са насочени в полза на същата страна членка. 

10. Всяка сума по главница или лихва, освободена в рамките на изключенията в условията за плащане, посочени в параграфи 7 и 8 на този член, не се отменя, а се запазва и обезпечава от Съюза, съгласно съответните финансови правила. В случай, че съответната страна членка впоследствие попадне под автоматични санкции, гореспоменатите суми се регистрират отново от Съюза, с незабавен ефект, като просрочени задължения на въпросната страна членка.

11.	Страна-членка може, също така, да бъде освободена, в рамките на плана за погасяване на просрочените ѝ плащания, одобрен от Административния съвет, напълно или частично от натрупаните или оставащи лихви; освобождаването обаче зависи от пълното и точно изпълнение на плана за погасяване в рамките на договорения срок от десет години максимално.

12.	Разпоредбите на параграфи от 3 до 11 се прилагат по аналогия и за разходите за превод, фактурирани от Международното бюро на страните членки, присъединили се към езиковите групи.

13. 	Международното бюро изпраща фактури до страните членки най-малко три месеца преди датата, на която трябва да се извърши плащането. Оригинали на фактурите трябва да се изпратят на адреса, предоставен от съответната страна членка. Копия на фактурите ще се изпращат по електронен път като предварително уведомление или известие.

14.	Международното бюро предоставя ясна информация на страните членки всеки път когато се начислява лихва по просрочено плащане за конкретни фактури, така че страните членки да могат лесно да проверят към коя фактура се отнася лихвата.
[bookmark: _GoBack]
Член XVIII
(изменя член 151)
Класове за членски внос 

1.	Страните членки участват в покриването на разходите на Съюза според класа за членски внос, към който принадлежат. Структурата на единиците класове започва от една единица и нараства постепенно със стъпки от по една единица до ниво, определено спрямо най-новата скала за оценка на разпределение на разходите на Организацията на обединените нации. Страните членки избират своя клас на вноска, въз основа на икономическия си капацитет, взимайки предвид горепосочената скала на оценки. Страните членки, определени от Организацията на обединените нации като най-слабо развити държави, заплащат половин единица вноска. Малките островни държави с население под 200 000 жители (както са определени от Организацията на обединените нации) заплащат една десета от единицата вноска.

2.	Освен класовете за членски внос, посочени в параграф 1, всяка страна членка може да избере да заплаща по-голям брой единици членски внос, за минимален период от време, който е еквивалентен на този между два Конгреса. Тази промяна се обявява най-късно по време на Конгреса. В края на периода между два Конгреса, страната членка се връща автоматично към първоначалния си брой единици членски внос, освен ако не реши да заплаща по-висок брой единици членски внос. Заплащането на допълнителни  вноски увеличава разходите в същия размер.

3.	В момента на тяхното приемане или присъединяване към Съюза, страните членки избират своя клас за членски внос, взимайки предвид най-новата скала за оценка на разпределение на разходите на Организацията на обединените нации, съгласно реда, посочен в член 20.4 на Устава.

4.	Страните членки, които плащат вноски над икономическия си капацитет спрямо скалата за оценка на разпределение на разходите на Организацията на обединените нации, имат право да намалят броя на единиците членски внос с най-много две единици за конгресен цикъл, при условие, че това не води до по-ниска вноска от тази, която биха заплащали съгласно настоящата скала за оценка за разпределение на разходите на Организацията на обединените нации. Разходът за това намаляване в броя на единиците вноски се поема от страните членки, в съответствие с процедурата, посочена в параграф 8. От друга страна, страните членки, които плащат вноски под  икономическия си капацитет спрямо скалата за оценка на разпределение на разходите на Организацията на обединените нации, ще бъдат поканени да увеличат броя на единиците членски внос с най-малко две единици за конгресен цикъл, докато достигнат нивото на настоящата скала, цитирана по-горе. Страните членки, които не направят това, няма да могат да се възползват от намаляването на стойността на единицата вноска, в съответствие с процедурата, посочена в параграф 8. 

5.	Все пак, при изключителни обстоятелства, като природни бедствия, изискващи програми за международна помощ, Административният съвет може да разреши по искане на страна членка, един път между два Конгреса, временно прекласиране в един по-нисък клас, ако тя представи доказателства, че не е в състояние повече да поддържа членския си внос съобразно първоначално избрания клас. 

6.	Временното намаляване на класа вноска, в изпълнение на разпоредбите на параграф 5, може се разреши от Административния съвет за максимален период от две години или до следващия Конгрес, ако той се проведе преди края на този период. След изтичането на определения период, съответната страна се включва автоматично в нейния първоначален клас.

7.	Преминаванията в по-горен клас не подлежат на никакво ограничение.

8	Международното бюро изчислява съответните базови и намалени размери на единицата на вноската в съответствие със следните параметри.
8.1	В случай на значително намаление на броя на единиците на вноската, всяко произтичащо увеличение на базовите (т.е. ненамалени) и намалените размери на единицата на вноската се поема солидарно от всички  страни членки, пропорционално на съществуващите базови и намалени размери на единицата на вноската.
8.2	В случай на значително увеличаване[footnoteRef:1] на броя на единиците на вноската и/или последваща недопустимост на страна членка да се ползва от намаления размер на единицата на вноската, всяко допълнително намаление на размера на намалената единица на вноската е от полза единствено за страните членки, които плащат на или над своите икономически възможности, както и за страните членки, които плащат под своите икономически възможности и увеличават броя на своите единици на вноската с най-малко две за всеки цикъл на Конгреса.  [1:  За целите на настоящия параграф „значително увеличаване“ означава общото увеличение на броя на единиците на вноската, определено от отделните страни членки.
] 


9	Процедурите, изложени в параграф 8, не се прилагат за каквито и да било промени в размерите на базовите и намалените единици на вноската, произтичащи от: i) извънредните обстоятелства, описани в параграфи 5 и 6; или ii) всякакви корекции в разходите на Съюза, одобрени от Административния съвет. В тези случаи разходите по такива промени се разпределят пропорционално на съществуващите базови и намалени размери на единицата на вноската и се поемат солидарно от всички страни членки.

Член XIX
Влизане в сила и срок на действие на Допълнителния протокол 
към Общия правилник на Всемирния пощенски съюз

Настоящият Допълнителен протокол влиза в сила от 1 януари 2027 г. (с изключение на член III, IV, VII, IX, XVI и XVIII, както и измененията в параграф 4 на член VI, които влизат в сила от 1 януари 2026 г.) и ще остане в сила за неопределено време. 

В уверение на което пълномощните представители на правителствата на страните членки съставиха настоящия Допълнителен протокол, който ще има същата сила и същата стойност, както ако неговите разпоредби бяха включени в самия текст на Общия правилник и подписан от тях в един екземпляр, депозиран пред генералния Директор на Международното бюро. Копие от него ще бъде предадено на всяка от една от страните-членки от Международното бюро на Всемирния Пощенски Съюз.



Изготвен в Дубай, 19 септември 2025 г.


